Document ID: 32004L0004

Οδηγία 2004/4/ΕΚ της Επιτροπής
της 15ης Ιανουαρίου 2004
για την τροποποίηση της oδηγίας 96/3/ΕΚ για τη χορήγηση παρέκκλισης από ορισμένες διατάξεις της οδηγίας 93/43/ΕΟΚ του Συμβουλίου για την υγιεινή των τροφίμων, όσον αφορά τη θαλάσσια μεταφορά χύδην υγρών ελαίων και λιπών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/43/ΕΟΚ του Συμβουλίου, της 14ης Ιουνίου 1993, για την υγιεινή των τροφίμων(1), και ιδίως το άρθρο 3 παράγραφος 3,
Εκτιμώντας τα ακόλουθα:
(1) Είναι αναγκαία η τροποποίηση της oδηγίας 96/3/ΕΚ της Επιτροπής, της 26ης Ιανουαρίου 1996, για την παρέκκλιση από ορισμένες διατάξεις της οδηγίας 93/43/ΕΟΚ του Συμβουλίου για την υγιεινή των τροφίμων, όσον αφορά τη θαλάσσια μεταφορά χύδην υγρών ελαίων και λιπών(2), ώστε να συνεκτιμηθούν οι επιστημονικές εξελίξεις.
(2) Με βάση τις αξιολογήσεις που έχει διενεργήσει η επιστημονική επιτροπή τροφίμων και, ιδίως, τη γνώμη που υπέβαλε στις 20 Σεπτεμβρίου 1996, όπως τροποποιήθηκε στις 12 Ιουνίου 1997 (107η συνεδρίαση ολομέλειας), και την ενημερωμένη της γνώμη της 4ης Απριλίου 2003, για το δυνητικό κίνδυνο από μεταφορές σε δεξαμενόπλοια ελαίων και λιπών από ουσίες που προτείνονται ως αποδεκτά προηγούμενα φορτία, είναι αναγκαία η τροποποίηση του καταλόγου αποδεκτών προηγούμενων φορτίων που παρατίθεται στο παράρτημα της οδηγίας 96/3/ΕΚ.
(3) Στην περίπτωση του κυκλοεξανίου, της βουτανοδιόλης 2,3, της ισοβουτανόλης και του εννεάνιου, οι διαθέσιμες πληροφορίες ήταν ανεπαρκείς ή χρειάζονται πρόσθετες διασαφηνίσεις για την ορθή επιστημονική αξιολόγηση των τοξικολογικών ιδιοτήτων και, για το λόγο αυτό, η επιστημονική επιτροπή τροφίμων δεν ήταν σε θέση να διενεργήσει τις αξιολογήσεις που είχαν ζητηθεί. Οι ουσίες αυτές κρίθηκαν από την επιστημονική επιτροπή τροφίμων μη αποδεκτές ως προηγούμενα φορτία και ως εκ τούτου διαγράφηκαν από τον κατάλογο αποδεκτών προηγούμενων φορτίων.
(4) Στην περίπτωση των μεθυλοεστέρων λιπαρών οξέων (λαυρικού, παλμιτικού, στεατικού, ελαϊκού) του οξικού ανυδρίτη, του πολυφωσφορικού αμμώνιου, του τετραμερούς προπυλένιου, του οξικού προπυλίου και του πυριτικού νατρίου, βάσει των διαθέσιμων στοιχείων, η αξιολόγηση της επιστημονικής επιτροπής τροφίμων κατέληξε στην αποδοχή αυτών των ουσιών ως προηγούμενων φορτίων. Επομένως, οι ουσίες αυτές πρέπει να προστεθούν στον κατάλογο αποδεκτών προηγούμενων φορτίων.
(5) Στην περίπτωση της ισοδεκανόλης, της ισοεννεανόλης, της ισοοκτανόλης, του κηρού μοντάνα, του κηρού παραφίνης και του λευκού ορυκτέλαιου, οι διαθέσιμες πληροφορίες δεν ήταν επαρκείς για τη διεξαγωγή πλήρους αξιολόγησης. Ωστόσο, σύμφωνα με τη γνώμη της επιστημονικής επιτροπής τροφίμων, οι ουσίες αυτές μπορούν να θεωρηθούν προσωρινά αποδεκτές ως προηγούμενα φορτία, λαμβάνοντας υπόψη τη σχετικά απίθανη γονιδιοτοξική τους δυνατότητα, τη σχετικά εύκολη απομάκρυνσή τους με διαδικασίες καθαρισμού της δεξαμενής και τα πολύ χαμηλά κατάλοιπα που αναμένονται ως αποτέλεσμα αυτών των παραγόντων και της πιθανής τους διάλυσης.
(6) Αυτές οι προσωρινά αποδεκτές ουσίες πρέπει να αξιολογηθούν εκ νέου με βάση νέα επιστημονικά στοιχεία και να αναθεωρηθεί ανάλογα το παράρτημα, εντός ενός κατάλληλου χρονικού πλαισίου. Τα στοιχεία που χρειάζονται για την εν λόγω αξιολόγηση πρέπει να δοθούν, κυρίως, από τους υπεύθυνους επιχειρήσεων τροφίμων.
(7) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 96/3/ΕΚ αντικαθίσταται από το παράρτημα της παρούσας οδηγίας.
Άρθρο 2
Οι ουσίες ισοδεκανόλη, ισοεννεανόλη, ισοοκτανόλη, κηρός μοντάνα, κηρός παραφίνης και λευκό ορυκτέλαιο, θα αξιολογηθούν εκ νέου βάσει νέων επιστημονικών στοιχείων και το παράρτημα θα αναθεωρηθεί ανάλογα έως τις 31 Δεκεμβρίου 2006.
Άρθρο 3
Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως την 1η Ιουνίου 2004. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 15 Ιανουαρίου 2004.

Labels: 1
17
14
0
3
8
7
15